钦定古今图书集成/明伦汇编/交谊典/第072卷 > 《饯宋司马序》唐·张九龄
## 钦定古今图书集成/明伦汇编/交谊典/第072卷 > 《饯宋司马序》唐·张九龄

宋司马才通命塞，云翼泥盘。蔡邕朔方，不废琴书之
业；贾谊宣室，欲言鬼神之事。既而出宿南浦，与鸿雁
而同归；追饯北梁，对江山而不乐。是日渚云欲霁，林
鸟将春，惜时物之芳华，重情人之自远。群公有感，中
座无欢。他日清风，自当元度之夕；兹辰零雨，得无子
荆之咏。遂相与援翰，赋诗赠行。